A4-0079/97

Päätöslauselma vuoden 1998 talousarviomenettelyn suuntaviivoista: Pääluokka I - Parlamentti, liite Oikeusasiamies, Pääluokka II - Neuvosto, Pääluokka IV - Tuomioistuin, Pääluokka V - Tilintarkastustuomioistuin, Pääluokka VI - Talous- ja sosiaalikomitea ja Alueiden komitea

Euroopan parlamentti, joka

- ottaa huomioon vuoden 1997 talousarvion ((EYVL L 44, 14.2.1997)),

- ottaa huomioon tilintarkastustuomioistuimen vuosikertomuksen varainhoitovuodesta 1995 ((EYVL C 340, 12.11.1996)),

- ottaa huomioon budjettivaliokunnan mietinnön (A4-0079/97),

A. katsoo, että vuoden 1997 talousarvion, joka hyväksyttiin lopullisesti 18. joulukuuta 1996, nimikkeessä 5 «hallintomenot» on 68,388 miljoonan ecun käytettävissä oleva ylijäämä,

B. katsoo, että kiinteistömenoilla on huomattava vaikutus hallintomäärärahoihin kokonaisuudessaan myös vuonna 1998, etenkin Euroopan parlamentin talousarviossa,

C. katsoo, että unionin toimielinten olisi lisättävä keskinäistä yhteistyötään,

D. katsoo, että sen 12. joulukuuta 1996 antamassaan päätöslauselmassa edellyttämän määräaikojen noudattamisen mietintöjen ja muun toimielinten pyytämän, hallinnollisia asioita koskevan tiedon jättämisessä ((Kyseisen istunnon pöytäkirja, osa II, kohta 2 b)) pitäisi auttaa näiden toimielinten ehdotusten yhdenmukaisessa tarkastelussa, kun ne jättävät vuotta 1998 koskevat ennakkoarvionsa,

E. katsoo, että yhdenmukaistettujen perusteiden pohjalta laaditut analyyttiset talousarviot yksilöivät hallinnosta johtuvat määrärahat henkilöstömenoina ja muina menoina talousarvion kussakin pääluokassa sen mukaan, mihin määrärahat on kohdennettu, ja ne lisäävät talousarvioprosessin avoimuutta kussakin toimielimessä,

F. katsoo, että muiden toimielinten vuoden 1997 talousarvion toinen käsittely käsitti yhteensä 285 000 ecua ja että tämä ero ratkaistiin tekemällä 13 tarkistusta; katsoo, että keskittymisen säästäväisyyteen ja kustannustehokkuuteen hallintomäärärahojen tarkastelussa, joita periaatteita neuvosto käyttää tarkastelussaan, pitäisi mahdollistaa budjettivallan kahden käyttäjän luopuminen talousarvioesityksen toisesta käsittelystä näiden menojen suhteen,

G. katsoo, että menojen prioriteettien määrityksessä pitäisi taata entistä suurempi avoimuus toimielinten lähentämiseksi Euroopan kansalaisiin;

Yleiset puitteet

1. On sitä mieltä, että makroekonomisten ennusteiden pohjalta nimikkeen 5 «hallintomenot» odotetaan kasvavan 4,34 %, toisin sanoen yhteensä 4 541 miljoonaan ecuun nykyhinnoilla ((Talousarviota koskevasta kurinalaisuudesta ja talousarviomenettelyn parantamisesta 29. lokakuuta 1993 tehdyn toimielinten välisen sopimuksen ja erityisesti sen 19 artiklan määräysten mukaisesti.));

2. Huomauttaa kuitenkin, että tätä lisäystä ei saisi pitää tavoitteena ja että komissio on hyväksynyt suuntaviivat, joiden mukaan yleisen talousarvion kasvu vuonna 1998 saa olla enintään 3 %;

3. Pyytää kutakin toimielintä ja muuta elintä esittämään arvioitaan täydentävissä asiakirjoissa taulukkomuodossa ne osat määrärahoista, jotka uusitaan henkilöstösääntöjen perusteella tai nykyisten sopimusvelvoitteiden perusteella tai joista päätetään erityisiin tarkoituksiin tarkkojen asiaa selventävien asiakirjojen kanssa;

4. Katsoo, että kaikkien toimielinten olisi kehitettävä komission varainhoidon parantamiseksi käynnistämän SEM 2000 -ohjelman kaltaisia ohjelmia ja mukautettava ne erityisiin tilanteisiin;

Henkilöstö

5. Huomauttaa, että Euroopan unionin «muiden toimielinten» henkilökunta on lisääntynyt 23 % viimeisen kymmenen vuoden aikana, mikä sisältää laajenemiseen liittyvät virat;

6. Panee merkille, että tämä lisäys ei ole muuttanut virkojen jaottelua ura- alueisiin toimielinten henkilöstön määrää kuvaavissa taulukoissa, poikkeuksena uran loppupuolen virkojen palkkaluokkiin liittyvät pullonkaulat tietyissä henkilöstöryhmissä;

7. Huomauttaa, että toimielimet palkkaavat vielä yleisesti väliaikaista henkilöstöä samalla, kun vakituisia paikkoja on vapaana; huomauttaa lisäksi, että toimielimet ovat säännöllisesti lisänneet talousarvioon äänestettyjä, väliaikaista henkilöstöä koskevia määrärahoja budjettikohtien välisillä siirroilla varainhoitovuoden aikana;

8. On sitä mieltä, että kunkin nimittävän virkamiehen raportin tulisi määrittää yksiköt, jotka hyötyvät tällaisesta henkilöstöstä, ja määrittää selvästi syyt tällaisen henkilökunnan järjestelmälliseen käyttöön ja, jos tarpeen, tehdä viran palkkaluokkien muutosta koskevia ehdotuksia;

9. Pyytää kutakin toimielintä liittämään ennakkoarvioihinsa taulukkomuodossa seuraavat tiedot:

- ne pysyvät ja väliaikaiset virat palkkaluokan, ura-alueen, tehtävän ja yksikön mukaan, jotka vapautuvat varainhoitovuonna 1998 normaalin eläkkeelle siirtymisen vuoksi;

- ulkoisen, muun kuin virkamieshenkilökunnan suorittamat tehtävät kolmansien osapuolten kanssa solmittujen, voimassa olevien sopimusten velvoitteiden ja erittelyjen mukaisesti;

- lukuisat väliaikaiset toimenhaltijat, jotka hoitavat vakinaista virkaa, mainiten sopimuksen pituuden, asianomaisen osaston, ura-alueen ja palkkaluokan;

10. On sitä mieltä, että samoin kuin vuonna 1997, vuonna 1998 ei tulisi yleisesti ottaen luoda uusia virkoja «muille toimielimille», ja panee samalla merkille tilintarkastustuomioistuimen erityisen työvoimatarpeen, jotta se selviytyisi tehokkaasti Euroopan unionista tehdyssä sopimuksessa sille määritellyissä lisätehtävistä (tarkastuslausuman valmistelu); muistuttaa tuomioistuinta edellä mainitusta 12. joulukuuta 1996 antamassaan päätöslauselmassa esittämästään pyynnöstä, joka koski kertomusta yleisestä henkilöstön tarpeesta seuraavien vuosien aikana; vaatii, että toimielinten kaikki henkilöstötarpeet täytetään ensin sisäisin siirroin;

11. Korostaa tarvetta antaa perustelut kullekin viran palkkaluokan nostolle kunkin nimittävän viranomaisen laatimassa raportissa, mikä velvoittaa nimittäjän noudattamaan selvästi määritettyä henkilöstön suunnittelu- ja hallintapolitiikkaa;

12. Katsoo, että EU:n toimielimillä on oltava erittäin pätevä henkilöstö, jotta ne voivat toteuttaa niille annetut tehtävät; pyytää näin ollen kaiken kolmansien osapuolten kanssa tehtävän sopimusperusteisen toiminnan (ulkopuoliset konsultit) vähentämistä ehdottomalle vähimmäistasolle;

13. Kehottaa toimielimiä tarkastelemaan toimielinten välisissä neuvotteluelimissä, mukaan lukien toimielinten välinen komitea, yksityiskohtaisesti organisatorisia järjestelyjä ja kokeita, joita käytetään erilaisissa yhteisissä kilpailuissa vakituisen henkilöstön palkkaamiseksi, ja suosittelemaan muutoksia niin, että hakijat, joilla on sellaisia teknisiä ja ammatillisia taitoja, jotka vastaavat toimielinten tarjoamia uusia ja muuttuneita tehtäviä, voidaan palkata noudattaen samalla yhtäläisten mahdollisuuksien tarjoamista ja vammaisten henkilöiden palkkaamista koskevia sääntöjä;

Kiinteistöjä ja tarvikkeita koskevat määrärahat

14. Huomauttaa, että sen oman kiinteistöohjelman ja vuoden 1998 budjetoinnin laajuus sekä muiden toimielinten tilatarpeet edellyttävät tehokasta rakennusten käytön ja niiden käytöstä poistamisen suunnittelun koordinointia kaikkien toimielinten kesken sekä nimikkeen 5 vuoden 1998 rahoitusnäkymien kehityksen huomioonottamista;

15. Vahvistaa Euroopan parlamentin kiinteistöpolitiikan mahdollisimman pikaisesti muiden talousarviotarpeiden mukaisesti; suosittelee tätä asianmukaiseksi politiikaksi muille toimielimille ja vaatii tähän pyrkivän toimielinten välisen yhteistyön lisäämistä;

16. Vaatii, että luodaan viipymättä asianmukainen toiminnallinen rakenne, joka arvioi toimielinten objektiivisia tilatarpeita selvien ja yksiselitteisten tietojen pohjalta hallinnollisten yksikköjen mukaan alkaen toimielinten tämänhetkisistä tiloista ja ottaen huomioon Euroopan parlamentin puhemiehen ja Luxemburgin hallituksen 22. heinäkuuta 1996 tekemän sopimuksen sekä puhemiehistön päätöksen 3. syyskuuta 1996;

17. Pyytää toimielimiä osana toimielinten välistä yhteistyötä laatimaan rakennusten käyttöönottoa koskevan suunnitelman, jolla varmistetaan se, että muuttoa suunnittelevat toimielimet tekevät muilta toimielimiltä mahdollisesti vapautuville rakennuksille toteutettavuustutkimuksen, jotta vältytään turhilta menoilta; vaatii, että aina tapauksissa, joissa muutto hylätään, budjettivallan käyttäjälle on toimitettava perusteet sisältävä selvitys;

18. Pyytää toimielimiä määrittämään tavaroiden ja palvelujen hankintaa koskevat voimassa olevat sopimukset, jotka on tehty suoralla sopimuksella ilmeisen kiireen vuoksi, teknisten edellytysten vuoksi, yksinoikeussopimuksen vuoksi tai täyttäen tiettyjä aikaisempien toimien aiheuttamia vaatimuksia; mukaan tulisi ottaa vain ne, joilla on taloudellista vaikutusta (joko tuloina tai menoina) varainhoitovuonna 1998;

Tietotekniikka ja informaatiopolitiikka

19. On tietoinen toimenpiteistä, jotka tähtäävät laajoihin neuvotteluihin suunniteltaessa toimielinten antamaa materiaalia päällekkäisyyksien välttämiseksi sekä kunkin toimielimen ja muun elimen kuvan selventämiseksi ja jatkaen pitkän tähtäimen tavoitetta kohti yhtenäistä Euroopan unionin ja sen kansalaisten tieto- ja julkaisujärjestelmää; palauttaa mieliin toimielinten välisen yhteistyön tarpeen; tunnustaa nykyaikaisen kirjasto- ja dokumentointikeskuksen merkityksen sekä muiden informaatiolähteiden käyttökelpoisuuden; pyrkii selventämään erityisesti EPICENTREn asemaa, toimintaa ja henkilöstöä;

20. Ilmaisee huolensa toimielinten omaksumista informaatiostrategioista; pyrkii selvittämään, missä määrin käyttöön otetut menetelmät ovat vastanneet alun perin ennustettua tuottavuutta, sallineet tiedon toiminnallisen välityksen toimielinten välillä, parantaneet henkilöstön tehokkuutta ja kannustaneet henkilöstön uudelleensijoittumista ottaen huomioon investointikustannukset sekä rahallisesti että inhimillisesti;

21. Kehottaa kutakin toimielintä antamaan budjettivallan käyttäjälle selvityksen arvioluonnoksineen tietojenkäsittelyjärjestelmässä käytetyistä laitteista ja ohjelmista sekä järjestelmien vaihtosuunnitelmista seuraaviksi kolmeksi vuodeksi; pahoittelee sitä, että Euroopan kansalaisella, joka haluaa käydä Euroopan unionin verkkosivuilla, on käytettävissään joukko epäyhtenäisiä sivuja, jotka ovat laadultaan epätasaisia eivätkä täysin yhteydessä toisiinsa; kehottaa tehostamaan toimielinten välistä yhteistyötä tällä alueella, jotta tavallisen kansalaisen ei tarvitsisi pettyä odotuksissaan ja jotta uusien teknologioiden rahoitusta käytettäisiin järkevästi;

Muuta

22. Pyytää kutakin toimielintä toimittamaan ennakkoarvioiden yhteydessä seuraavat asiakirjat:

- perustelut sen tekemistä työmatkakuluja koskevista anomuksista sekä ammatilliseen koulukseen liittyvistä työmatkakuluista;

- selvitykset sellaisten tapausten määrästä ja paikkakunnasta, joissa vuosilomaa pitävä työntekijä on kotoisin Euroopan unionin ulkopuolelta henkilöstösääntöjen liitteen V 7 artiklan mukaisesti, sekä näihin tapauksiin liittyvistä kuluista;

23. Kehottaa toimielimiä jatkamaan työtään budjettinimikkeistön yhtenäistämiseksi ja esittämään ennakkoarvioissaan laskutusjärjestelmä toiminnoille, jotka on kehitetty toimielinten välisen yhteistyön pohjalta;

24. Vaatii, että nimikkeitä seuraavat selkeät ja asianmukaiset selvitysosat, jotka sisältävät viitteitä vastaaviin voimassa oleviin asetuksiin;

25. Kehottaa toimielimiä, mikäli mahdollista, yhdistämään budjettikohtia, joissa on kyse samanlaisista toiminnoista ja merkityksettömistä summista, ja lisäämään tarvittavat selvitysosat;

26. On sitä mieltä, että kaikki uudet toiminnot ja kaikki toimintojen uudelleenjärjestelyt, joiden ansiosta kukin toimielin voi täyttää perustamissopimuksen sille määrittämät velvoitteet, tulisi kuitenkin kattaa rahoitusselvityksellä, jossa mainitaan selkeästi muun muassa se, koskeeko toiminto yhtä vai useampaa vuotta;

27. Pyytää toimielimiä antamaan budjettivallan käyttäjälle ennakkoarvionsa varustettuina viimeisimmistä inventaarioista seurannein johtopäätöksin ja ehdotuksin, joita ne ovat tehneet siirrettävästä omaisuudestaan toimielinten välisen yhteistyön yhteydessä;

28. Toteaa, että varainhoitovuoden 1998 talousarvioesityksen ensimmäistä käsittelyä ohjaavat vuoden 1996 talousarvion määrärahojen toteutuksen tulokset; vuoden 1997 talousarvion sellaisia budjettikohtia tutkitaan tarkasti, jotka toteutuivat siirtoina varainhoitovuoden alussa;

29. Kehottaa puhemiestään välittämään tämän päätöslauselman kaikille asianomaisille toimielimille ja neuvotteluelimille.